垂虹亭
作者：王安石
朝代：宋

paragraphs: 三江五湖口，地與天不隔。
日月所蔽虧，東西渺然白。
漫漫浸北斗，浩浩浮南極。
誰投此虹蜺，欲濟兩間阨。
中流雜蜃氣，欄楯相承翼。
初疑神所爲，滅沒在頃刻。
晨興坐其上，傲兀至中昃。
猶憐變化功，不謂因人役。
今君持酒漿，談笑顧賓客。
頗誇九州物，壯麗此無敵。
熒煌丹砂柱，璀璨黄金壁。
中家不慮始，助我皆豪殖。
喟予獨感此，剝爛有終極。
改作不可無，還當采民力。